Salon poliisi epäilee Halikon vastaanottokeskuksessa asuvaa turvapaikanhakijaa lapsen houkuttelusta seksuaaliseen tekoon. Poliisi on aloittanut tapauksen tutkinnan sosiaalisessa mediassa lähetettyjen viestien perusteella. Epäilty on täysi-ikäinen irakilaismies.

Poliisi ei ota tässä vaiheessa kantaa asianomistajan ikään tai asuinpaikkaan, viestinnän sisältöön tai tutkinnan etenemiseen.

Hälytystoiminnasta ja valvonnasta vastaava komisario Joonas Tikka Salon poliisista sanoo, vastaanottokeskuksen alueella on liikkunut paikallisia lapsia ja nuoria jopa häiriöksi asti.

– Siellä on ollut selvästi alaikäisiä tyttöjä, jotka ovat hakeutuneet kontaktiin aikuisten asukkaiden kanssa. Joku asukkaista on houkutellut tyttöjä, ainakin yhtä heistä. Se ei ole johtanut pidemmälle, mutta nyt meillä on tutkittavana tällainen tapaus, Tikka kertoo.

Hän korostaa, että poliisi seuraa tilannetta herkällä korvalla. Puuttumiskynnys on matala, ja asioihin puututaan tarvittaessa kovalla kädellä.